Hej Bolius

Jeg har et gammelt tegltag, der pt er understrøget med cement. Må jeg understryge det med teglkit i stedet?

Venlig hilsen Ditte


Kan gammelt tegltag tætnes med tagkit?
Hej Ditte

Teglkit, siger du godt nok. Uden at være en ordkløver, tror jeg, du tænker på ”tagkit”. som er en klæbrig og elastisk masse.

Hvis du har et betontag, er det okay. Men har du et godt, gammeldags tegltag, ville jeg klart fortsætte med en understrygningsmørtel.

Her bruger man en svag kalkcementmørtel, hvor man iblander fæhår, så mørtlen bliver mere elastisk.

Bruger man tagkit som understrygning, bliver tagrummet meget mere tæt, og den ”naturlige” ventilation forsvinder. Vær derfor opmærksom på, at tagrummet skal ventileres på anden vis. Enten med friskluftshuller i tudsten eller lignende.

Håber, du kan bruge mit svar. Held og lykke med det.

Læs mere: [Typiske skader på tage](/typiske-skader-paa-tage-19656)

